ЕгъэджакIуэхэм уэрэд жаIэ
Гъэ еджэгъуэм и кIэм ирихьэлIэу, Тэрч къалэ зэхьэзэхуэ-фестиваль купщIафIэ щекIуэкIащ, «ЗэчиифIэхэм я вагъуэбэ» фIащауэ. Курыт еджапIэхэм я уэрэджыIакIуэ гупхэр зэпегъэуэныр зи жэрдэмыр районым ЕгъэджэныгъэмкIэ и управленэмрэ егъэджакIуэхэм я профсоюзым и район комитетымрэщ.
Курыт школ 15-м щыщ цIыху 225-рэ зыхэта зэпеуэм щыIуащ классикэм къыщыщIэдзауэ лъэпкъ уэрэдыжьхэм деж щыщIэкIыжу.
Фестивалым и иужьрей пшыхьыр къызэIуихащ Новэ-Хьэмидей курыт школым и хорым. Абыхэм ягъэзэщIащ «Мой дом — Россия» уэрэдыр.
Сабий творчествэмкIэ центрым къикIа гупым фестивалым кърихьэлIахэм я гур яхьэхуащ адыгэ уэрэдыжьхэмкIэ. Абыхэм я пашэт егъэджэныгъэ IэнатIэм илъэс 48-рэ хъуауэ пэрыт, «УФ-м ЦIыхубэм щIэныгъэ егъэгъуэтынымкIэ и отличник» цIэр зыфIаща Хъупэ Мухьэдин. Лэжьыгъэм и ветераным зэхьэзэхуэм и саугъэт щхьэхуэкIэ хуэупсащ. Гур хагъахъуэу зыкъагъэлъэгъуащ хьэмидей щыщ егъэджакIуэхэми.
Тэрч районым и щIыпIэ администрацэм и унафэщI Пэнагуэ Максим къыхигъэщащ фестивалыр купщIафIэу зэрырагъэкIуэкIари, цIыху куэд абы къызэрекIуэлIари и гуапэ зэрыхъуар. Ахэр къилъытэри, Пэнагуэм фестивалым и саугъэт фондыр (сом мин 40 хъур) тIукIэ игъэбэгъуащ.
Зэхьэзэхуэм и Гран-примрэ ахъшэ саугъэтрэ хуагъэфэщащ Новэ-Хьэмидей курыт школым и уэрэджыIакIуэ гупым.
Япэ увыпIэр Красноармейскэ школым, етIуанэр — Хьэмидей курыт еджапIэм иратащ, ещанэ увыпIэр Тэрч къалэ и лицей №1-мрэ Борыкъуей школымрэ зэдагуэшащ.
Ахъшэ саугъэтхэр хуагъэфэщащ зэпеуэм и Iыхьэ хэхахэм пашэ щыхъуахэми. Фестивалым хэта зы школи гулъытэншэ ящIакъым.
«Дэтхэнэ егъэджакIуэми езым и Iуэху бгъэдыхьэкIэ, гупсысэкIэ хьэлэмэт зэриIэжыр быдэу ди фIэщ ищIащ мы зэхьэзэхуэм», — жиIащ Тэрч районым егъэджэныгъэмкIэ и управленэм и унафэщI Вэрий Маринэ.
КIУАНТIЭ Замирэ.
